
                   Om den nordiske stenalders tvedeling

OM DEN NORDISKE STENALDERS TVEDELING.

Af DR. INGVALD UNDSET,

Kristiania.

——

I et nylig udkommet hefte af Oversigt over d. K. D. Vidensk. Selsk.
Forh. 1888 har hr. etatsråd Steenstrup trykt en meddelelse, som han
gjorde selskabet 3. Decbr. 1886 ved fremlæggelsen af sit en tid
iforveien udgivne tyske skrift om køkkenmøddingerne. Idet denne
meddelelse først nu er bleven trykt, har forf. deri kunnet tage hensyn
også til udtalelser, der i sin tid fremkom i anmeldelser af hint
skrift, og til andre senere udkomne arbeider; en opsats, som jeg netop
i anledning af hint skrifts fremkomst skrev om køkkenmøddingerne i det
norske populær-videnskabelige tidsskrift »Naturen«Årgang 1886, pag.
147—154; også i særtryk., har vel været anledningen til, at også mit
navn er bleven anført sammen med andre nordiske arkæologers, der
omtales i anledning af sin tilslutning til den af S. bestridte
tvedeling af den nordiske stenalder. Jeg må derfor selvfølgelig tro, at
den gamle forskers skarpe udtalelser af misbilligelse ligeoverfor de
forhistoriske arkæologer også gælder mig. Gennem den hele opsats kommer
denne »misbilligelse« tilorde, og det i vrede, næsten heftige udtryk;
således f. eks. når der tales om «kundskaber, der ligger arkæologerne
fjernere endtilbørligt», om at arkæologerne »ikke sjeldent har
vildledet sig selv og andre», og at «mange af deres bedømmelser ikke
have kunnet undgå at synde groveligen både imod videnskaben og imod de
ældste kulturers folk« — om den forhistoriske arkæologi, der »giver sig
mine af at være virkelig videnskab«, om dens »gængse uklarheder« og
«tankeløse gentagelse«, som har opretholdt hin af S. bekæmpede
opfatning af den nordiske stenalders tvedeling, med »dens beklagelige
følger for videnskabens besindige fremadskriden«! Det er i anledning af
disse udtalelser, der jo ikke kan opfattes som, og vel heller ikke er
tænkt som, artigheder ligeoverfor den videnskab, som jeg efter ringe
evne søger at tjene, at jeg tillader mig at bede om plads i årbøgerne
for nogle ord, hvori jeg i al ærbødighed kort vil forklare, hvad der
har ledet og leder mig til at slutte mig til den af Worsaae først
fremsatte anskuelse om den nordiske stenalders tvedeling.

En væsentlig del af dette etatsråd S.'s skrift optages af en polemik
mod den mening, at den ældre stenalder i Norden, repræsenteret
fornemmelig i køkkenmøddingerne, skulde være at betragte som en del af
den palæolithiske tid, og være ved et «himmelvidt tidsrum», »af
årtusinder«, et «gabende tidssvælg», skilt fra den yngre stenalder,
stengravenes tid. Det er ganske vist så, at afdøde Worsaae i en af de
afhandlinger, hvori han for henved en menneskealder siden (K. D.
Vidensk. Selsk. Overs. 1859) først fremsatte ideen om den nordiske
stenalders tvedeling, henviser til den vestevropæiske stenalders
formentlig parallelle deling i palæolithisk og neolithisk tid. Det må
imidlertid erindres, hvor aldeles ny kendskaben til Vestevropas
palæolithiske fund dengang endnu var: det var jo først ved det samme
år, 1859, at franske og engelske forskere i forening i grusgravene i
Somme-dalen konstaterede hine funds ælde og geologiske forhold. Det bør
derfor ikke undre nogen, at Worsaae dengang endnu ikkeoverså disse
forhold så klart, som vi nu gør. I de 15—20 år, jeg har beskæftiget mig
med arkæologien, har jeg ikke truffet nogen nordisk arkæolog der ikke
var fuldt klar over den aldeles væsentlige forskel mellem palæolithisk
tid og nordisk stenalder. Det er mig derfor umuligt at fatte, mod hvem
denne del af etatsråd Steenstrups polemik er rettet; det er med
forbauselse, at jeg nu har læst saa mange sider fra en med rette så
berømt forskers haand uden deri at finde noget til belæring, — noget,
som jeg nogensinde har været i uvidenhed om! I min citerede opsats
udtaler jeg ganske vist (pag. 153, særtrykket pag. 23), at et
»almindeligt arkæologisk udsyn over Europas stenalders levninger leder
mig til at se de danske køkkenmøddinger som den yngste og yderste
udløber af den navnlig i Vestevropa så vel kendte ældre stenalder, der
i ældre faser strækker sig langt op i ældre geologiske perioder«. En
feilagtig opfatning af disse ord udelukkes imidlertid fuldstændig af,
hvad der følger umiddelbart efter: »den yngre stenalder i Danmark kan
jeg ikke undlade at se i forbindelse med den yngre stenalder forøvrigt
i Evropa, med den husdyrstand, man har kaldt den indo-evropæiske, og
med de samme store stengrave; denne stenalder har i Norden bredt sig
meget videre ud end køkkenmøddingerne, og de for dem eiendommelige
redskabsformer findes nemlig også over de sydlige dele af den
skandinaviske halvø. I Danmark synes de to stenaldersbefolkninger i
nogen tid at have levet ved siden af hinanden, så at de ældre
dyngedannere kan være kommen i besiddelse af enkelte af den ny
befolknings velforarbeidede redskaber, hvilke de da undertiden kan have
omarbeidet til sine egne mere primitive former, — et forhold, hvortil
etnologien både fra ældre og nyere tider frembyder så mange
paralleler«Slgn. mine udtalelser i Nordisk (Lettertedtske) Tidskrift,
1879, pag. 163 f.. — Mit udgangspunkt eraltså den stenalder, som vi
møder i de store gravbygninger, og som viser sig så temmelig ensartet
vest- og sydover gennem hele Evropa, overalt med betydelig kvægavl og
med på flere steder konstateret agerbrug; om denne tids
efterladenskaber og om denne kultur tillader den forhistoriske
arkæologi sig at udtale en mening, uden at den derfor «giver sig en
mine«, som ikke tilkommer den. I forhold til denne gruppe forekom det
mig, at køkkenmøddingerne viste helt andre og primitivere
kulturforhold, hvorom mere nedenfor. Men stærkt fremhævede jeg den
delvise samtidighed mellem stengravenes, vistnok ariske folk og
dyngedannerne, der, mente jeg, rimeligvis måtte ses i forbindelse med
de før-ariske stenaldersfolk i Vestevropa, som deres yderste og yngste
udløbere. Allerede tvedelingens ophavsmand, Worsaae selv, var så langt
fra at påstå nogen stor tidsafstand, noget «gabende tidssvælg af
årtusinder« mellem dyngedannernes og gravbyggernes tidsalder, at han
medgav deres ikke blot umiddelbare berøring men også delvise
samtidighed. En polemik mod henførelsen af køkkenmøddingerne til
palæolithisk tid synes mig derfor helt ørkesløs, rettet mod en
selvlavet modstander.

Meget stærkt polemiserer etatsråd Steenstrup også mod den udtalelse og
tro hos tvedelingens tilhængere, at dyngedannernes flintredskaber
skulde kunne betegnes som »rå«, vidnende om «ringe kundskab til
flintens bearbeidelse». Har jeg eller Andre brugt betegnelsen »rå«, —
jeg kan forøvrigt ei finde det i min opsats — har man ikke dermed
villet tale nedsættende om dyngedannernes tekniske dygtighed til at slå
flint, men dermed villet betegne det lavere kulturstandpunkt hos et
stenaldersfolk, hvis fordringer tilfredsstilledes ved sådanne kun
tilhuggede stenredskaber og ved æg-værktøi, hvor æggen frembringes kun
ved hinanden skærende spaltningsflader, — ikke en jævnt og regelmæssigt
sleben æg. Etatsråd Steenstrup fremdrager det kendte forhold, hvor
vanskeligt det er at slå langflækker, og mener, at det er feilagtigt
oguberettiget at betegne som lavtstående et folk, der var istand til at
slå sådanne; — han vil hævde, at et folk, der har kunnet det, vel også
bar kunnet tilhugge og slibe de fuldkomnere redskaber, som
delingsmændene henfører til en yngre stenalder. At der skal en ganske
særdeles kyndighed og øvelse i at bedømme flintens natur og
spaltningsevne og en ganske extra færdighed til for at slå langflækker,
har jeg alt i 1870 og 1872 lært af de bekendte værker af Stevens og
Evans, og specielt siden 1876 bar det været mig fuldstændig klart,
siden jeg seiv fik anledning til at forsøge at slå flint; — hvad S.
fortæller om sit besøg hos en gammel familie af geværflint-fabrikanter
i Frankrig, er i så henseende meget oplysende; men en ganske særdeles
manuel færdighed i en enkelt retning er én ting, noget ganske andet et
kulturstandpunkt med fordringer til livet og med krav til velformede
redskaber for at tilfredsstille dem. At f. eks. en Indianer, der er en
virtuos i at slå obsidian, men forresten balvvild, for en evropæisk
reisende, efter få forsøg, af skår af en evropæisk glasflaske, kan slå
de nydeligste pilespidser, som Evropæeren trods al sin kultur ikke
kunde gøre ham efter, om det gjaldt hans liv — det egner sig dog ikke
til at afgive basis for en sammenligning mellem deres standpunkter i
det hele taget. Og når en arkæologisk kollega bar talt om langflækkerne
som letvindt og hurtigt, kun ved et enkelt slag fabrikerede stykker i
modsætning til de redskaber, hvis tilhugning kræver længere tid og en
mængde slag, saa er dette vistnok ganske berettiget og lidet egnet til
railleri; ingen vil vel betvivle, at evnen og færdigheden til at slå
langflækker hos et flintbrugende stenaldersfolk var ganske anderledes
almindelig end hos geværflint-fabrikanter i en nutid, hvor den ringe
efterspørgsel efter slig vare naturligen har ladet en sådan industri dø
belt hen. De mange sider, hr. etatsråd S. har ofret på dette punkt, har
derfor været ganske overflødigeog med hensyn til spørgsmålet om
stenalderens tvedeling ikke oplyst noget, som, mig bekendt,
nogensomhelst arkæolog i de sidste snes år har været uvidende om.

Det afgørende punkt i dissentsen om stenalderens tvedeling mellem
etatsråd S. på den ene side og Worsaae og hans tilhængere og
efterfølgere på den anden side er og bliver bedømmelsen af dyngernes
flintsager i forhold til stengravenes, fremdeles de to
monument-gruppers forskellige vidnesbyrd med hensyn til husdyrhold; det
er ogsaa væsentlig på disse to punkter, at jeg i min nævnte opsats
bygger min tilslutning til tvedelingen. Med hensyn til affaldsdyngernes
tresidige og elliptiske redskaber udtalte jeg, at jeg i dem ikke kunde
se andet end ægværktøi og huggeredskaber; ved bestemmelsen må man,
udtalte jeg, lægge de bedre og mere vellykkede exemplarer til grund, og
man kan da næppe være i tvivl om deres bestemmelse til sådant brug;
derfor udtalte sig også en autoritet som kammerherre Sehested (i det
første Broholm-værk). Det bekræftes også af de lignende redskaber, der
nu kendes fra Vesteuropa, fra Norditalien, fra hulefund i Mähren, fra
Amerika, fra Ny-Zeeland, o s. v.: lighederne består her ikke blot i
formernes ydre omrids, men tildels netop i det væsentlige punkt, at
æggen dannes af to hinanden skærende udspaltningsflader. Et fortrinligt
stykke af denne art i Københavner-Museet (Nr. A 1354) var, da det
fandtes, fastbundet som en øxe i et endnu dengang bevaret træskaft.
Bevis for, at disse stykker har været ægredskaber, fandt jeg også i de
flere i nyere tid fremkomne stykker, der er tilhugne af slebne
redskaber med bibehold af den del, hvorpå det også ved det omdannede
stykke kom an, for at redskabet skulde kunne opfylde sin bestemmelse,
nemlig den gamle slebne æg, — stykker som altså for mig tillige var
vidnesbyrd om disse to forskellige kulturers berøring og delvise
samtidighed, således som jeg allerede for 10 årsiden har udtalt.Slgn.
Nordisk (Letterstedtske) Tidskrift 1879, side 163. En fuldstændig
udredning af forholdet med disse redskaber har nu hr. museumsinspektør,
Dr. S. Müller nylig givet i en afhandling i Aarbøgerne 1887, pag. 238
ff.; han foreslår for dem det intet foregribende navn af
skive-spaltere. På Stenstrups theori om, at alle disse stykker skulde
have været fiskesænker eller måske have tjent til et vist brug, som vi
nu ikke mere så bestemt kan angive, derpå kunde jeg ikke tro; den
omstændighed, at redskaberne fra de forskellige ældre stenaldersfund i
det øvrige Europa heller ikke nogensinde viser slebne ægge, men kun
tilhuggede sådanne, bestyrkede mig i min vantro, ligeså den af
Montelius påpegede åbenbare sammenhæng mellem affaldsdyngernes
elliptiske redskaber og den yngre stenalders slebne øxer af samme
hovedform. — At de tusinder og atter tusinder af flintredskaber fra de
ældre stenaldersfund kun skulde være pilkesænker eller andre lignende
redskaber til fiskeri etc., og at der mellem dem ikke skulde findes
værktøi af den slags, som mennesket allerførst skaffer sig for at
tilfredsstille sine behov, nemlig huggeredskaber, øxer, som vi på mere
udviklede kulturtrin kalder dem, det kunde det ikke falde mig ind at
tro på, hvor høit jeg end ellers satte den autoritet, som vilde påstå
noget sådant.

Etatsråd Steenstrup har den ubestridelige fortjeneste at have gjort
opmærksom på de på flintsagerne undertiden forekommende mærker efter
slid ved deres skæftning og brug; jeg har i den nævnte opsats
fremhævet, hvor meget også jeg i denne henseende skylder hans
velvillige belærelse (smlg. hans sidste afhandling pag. 28 ff.). Jeg
tror også, at han har ret i at betone det uberettigede i inden den
ældre stenalder at ville genfinde prototyper for de fleste af de
former, vi kender fra den yngre stenalder: på et primitivere stadium
var der ganske vist ikke så bestemte grændser mellem de forskellige
former, der kunde anvendes tilforskelligt brug; mig bekendt har dog
heller ingen af tvedelingens tilhængere bestridt dette. I flere
tilfælde tror jeg, at S. ved at studere disse slid-mærker har kunnet
finde det rette med hensyn til redskabers brug og bestemmelse, om
hvilke man før var i uklarhed, f. eks. med hensyn til skind-bråkerne,
til hvilke jeg har kunnet påpege en oplysende parallel af ben fra ældre
tid på Island (sign. Nordisk (Letterstedtske) Tidskrift, 1878, pag. 387
f.). Om hans offentliggjorte iagttagelser i så henseende på nogle
stykker fra affaldsdyngerne (Oversigten 1861) tillader jeg mig derimod
at betvivle, at der af dem kan drages de slutninger, han vil; jeg tror,
som sagt, heller ikke på, at vi fra hine vestevropæiske fund og
kulturstadier endnu slet ikke kender prøver på den art af værktøi, som
det primitive menneske allerførst måtte skaffe sig.

Med hensyn til det andet punkt, forekomsten af husdyrben, henholdt jeg
mig — ligesom andre Archæologer — for affaldsdyngernes vedkommende til
Steenstrups egne berømte undersøgelser, hvis resultater aldrig er
bleven betvivlede, nemlig at dyngedannerne af husdyr kun har haft
hunden; ligeoverfor stengravene kunde jeg på den ene side henvise til
Vest- og Mellemeuropa (bl. a. til pælebygningerne) og på den anden side
til Sverige, hvor man (d. v. s. ikke blot forhistoriske arkæologer som
Hildebrand og Montelius, men også en naturforsker af rang som Gustaf
Retzius), ved undersøgelser i stengravene har konstateret, at sådanne
husdyrben forekommer i de dybere, urørte lag og oftere tildannede til
redskaber, så at der ikke kan være rum for tvivl om deres oprindelige
samtidighed med gravene; jeg udtalte omtrent, at det var højst
besynderligt, at sådanne fund ikke endnu var gjorte i Danmark, men at
dette dog ikke på nogen måde kunde svække det fra det øvrige Europa
vundne resultat, at den yngre stenalders, de store stengraves folk
havde haft vore almindeligste husdyr; tillige gav jeg udtryk for en
overbevisning om, at kommendeundersøgelser også i Danmark vilde komme
til at konstatere det samme forhold også der. Senere er da også dette
skeet, slgn. Aarbøger 1888 pag. 261 ff. og pag. 310 ff. om bestemmelser
af husdyrben af zoologerne Herluf Winge, Dr. C. G. Joh. Petersen og 0.
Winge: fra danske stengrave og yngre stenalders bopladser fremføres her
fund af redskaber, arbeidede af husdyrben, altså ikke blot af knogler,
der kunde tænkes at være senere tilkomne. Af en bemærkning i en anden
nylig udkommen afhandling af Steenstrup kan jeg skønne, at han vil
hævde, at disse husdyrbens forekomst i stengravene kan forklares på
anden mådeMammuthjæger-Stationen ved Piedmost i Mähren, pag. 26 (i den
samme Oversigt 1888.) Etatsraad S. hævder her, at hine store
ansamlinger af mammuthben er årtusinder ældre end, ved hele den store
istid skilt fra , de spor af menneskelig virksomhed, som findes med
dem: vi bar ikke her beviser for, at mennesket har levet samtidig med
mammuthen, men vidnesbyrd om, at rensdyrtidens mennesker her har holdt
til, medens de gravede efter elefanttænder. I det hele mener etatsråd
S. ikke, at mennesket noget sted i Europa optræder så tidligt, som
mammuthens levetid. Jeg skal naturligvis ikke, da jeg ikke er
naturforsker, udtale nogen mening om dette punkt; kun kan jeg ikke
undlade at beklage, at S. ikke har fundet med et eneste ord at burde
berore det stykke, som hidtil har været anset for det stærkeste og
alene afgørende bevis for, at mammuthen kke var helt uddød i
Mellemeuropa, forend mennesket der optræder. Jeg mener selvfølgelig det
benstykke med indridset tegning af fordelen af en mammuth, der i mai
1864 fandtes i hulen La Madelaine i Dordogne, i nærværelse af herrerne
Lartet, Falconer og de Verneuil, mænd på hvem jeg hidtil aldrig har
seet kastet skygge af mistanke for videnskabeligt falskneri og
bedrageri (afbildet: Reliqviæ Aqvitanicæ, B. pl. XXVIII). — Forovrigt
maa jo denne S.s afhandling bringe en forhistorisk arkæolog til dybt at
beklage, at etatsråd S. med sin skarpe iagttagelsesevne og kritiske
sands, ikke er en yngre mand, af hvem man kunde håbe, at han vilde
bereise hele Vest- og Mellemeuropa og revidere alt, hvad man derfra har
hørt og troet på, som videnskabelige resultater om de forskellige
stenaldersfund., så at de intet beviser om husdyrenes samtidighedmed de
begravede stenaldersmennesker; han holder vel på den mening, som jeg
før har hørt udtale af en tilhænger af hans anskuelser, at husdyrbenene
er slæbt ind i gravene af mus og andre små gnavere; men denne
forklaring kan dog vel ikke strække til for de til redskaber dannede
stykker? På en mulig indvending om, at også disse redskaber må skrive
sig fra en senere tid, vil det vel være unødvendigt at gå nærmere ind.

Jeg kommer tilbage til affaldsdyngernes flinter, hvilke jo mest måtte
beskæftige mig som arkæolog. Som det af hin min opsats vil sees, gik
mine betragtninger ud fra den også af etatsråd S. stærkt fremhævede
forskel i de kulturbilleder, affaldsdyngerne og gravbygningerne viser
os: hist talrige vidnesbyrd om jagt og fiskeri ved kysten af folk, hos
hvem hunden var eneste husdyr, her levninger, der viser os et ganske
andet og høiere kulturliv. Men medens S. taler om to forskellige sider
af kulturlivet hos det samme folk, fandt jeg i tilslutning til Worsaaes
tvedeling at måtte antage et ældre og yngre kulturtrin, repræsenteret
af en tidligere, halvvild stamme af urbeboere og et indvandret, vel
arisk, folk, der af flint forarbeidede skønne og fortrinlige redskaber,
der byggede store stengrave, som sikkert har krævet talrige menneskers
samarbeide, og der i andre lande var erkendt allerede på
stenalders-trinnet at have været i besiddelse af de vigtigste af vore
nuværende husdyr og ialfald tildels også at have drevet agerbrug. I
dyngernes store spaltere (tresidige) og elliptiske redskaber kunde jeg
ikke se andet end ægværktøi; S.'s ord (Oversigt 1861, pag. 334), at
havde disse sager været øxer etc, ja »da må det indrømmes,

at deres brugere måtte have stået på et overordentligt lavt standpunkt
i almindelighed og særligt ligeoverfor brugerne og forarbeiderne af
gravkamrenes hensigtsmæssige og smukke redskaber«, fandt jeg meget
træffende: ja, den ældre stenalders dyngedannere må netop have stået på
et meget lavt trin sammenlignet med stengravenes byggere! Når S. af
slid på dyngernes flinter mente at kunde vise, at disse må have tjent
som fiskesænker etc., forekom dette mig alt andet end overbevisende,
ligeledes hans påstand om, at de snit, der findes på ben- og hornsager
i dyngerne kun kan være gjort med slebne ægge: der kan vel nu ogsaa
være dem, som kunde påstå, at f. eks. fortrinlige udskæringer i hårdt
træ, som man har fra Sydsoen, kun kan være gjort med stålknive, medens
vedkommende indfødte dertil dog kun har benyttet en skarp muslingskal;
man bliver her unegtelig også erindret om, hvorledes tyske tekniske
autoriteter i vore dage i striden om bronzealderen for nogle år siden
udstedte embedsmæssige erklæringer om, at ornamenterne på de gamle
bronzer var anbragt med stålværktøi! «Desuden må man«, mente jeg, «være
varsom med at slutte fra snittets mere eller mindre glatte sideflader
på ben, der i årtusinder har ligget udsat for forvitring i
køkkenmøddingerne.«

Af vægt forekom den geografiske udbredelses vidnesbyrd mig også at
være: medens stengravene er talrige i det sydlige Sverige og op ad
vestkysten, har man i dette land dog kun i Skåne fundet de for
køkkenmøddingerne særlig karakteristiske former; i Norge har man kun i
den lige overfor Jylland liggende sydligste landsdel fundet nogle få
skivespaltere, medens man i de senere år her i det sydvestlige af
landet har truffet tusinder af den yngre stenalders flinter, og havet
udenfor disse kyster måtte dog i oldtiden være ikke mindre rigt på
østers og fisk end nu eller mindre indbydende til fangst og ernæring,
dersom den stamme, forhvem dette var væsentlige næringveie, havde levet
her. Det sidste og for mig ikke mindst vigtige argument var det, som
kunde hentes fra forholdet med hensyn til husdyr; at dyngedannerne, der
viser sig så væsentlig at have levet af kødspiser aldrig under sit liv
ved kysten skulde have spist et får eller et storfæ, når de var samme
stamme som stengravenes folk, forekom mig utænkeligt; at gravbyggerne
havde haft disse husdyr, var mig som sagt utvivlsomt efter resultaterne
fra Sverige og landene syd for Danmark.

Etatsråd S. og andre vil af disse i al beskedenhed fremførte
bemærkninger se, at jeg ikke (og jeg tror at kunne sige heller ingen
anden yngre nordisk arkæolog, der har sluttet sig til Worsaaes mening
om den nordiske stenalders tvedeling) har villet henføre de to afsnit
af vor stenalder til «forskellige episoder af naturens egen historie«,
til «perioder med forskellige geologiske forhold«, adskilte ved en
hiatus i tid, således som han i sin mod arkæologerne polemiserende
afhandling vil give det udseende af; såvel den ældre som den yngre del
af den nordiske stenalder falder indenfor den af Steenstrup selv
påviste furuperiodeSelvfølgelig taler jeg her kun i eget navn; jeg
skriver disse linjer i Aarbøgerne (til »Oversigterne« har jeg
naturligvis ingen adgang) for med mit selvforsvar og min forklaring at
kunne nå hen til flere af de læsere af etatsråd S.'s skrift, der ikke
kender hin min opsats og altså heller ikke kan bedømme den, uden af
S.'s omtale af arkæologernes »uvidenskabelige meninger og
fremstillinger« (S. p. 24 o. a. st.). Måske vil man også heraf se, at
arkæologerne heller ikke er fuldt så «uklare over sleben og usleben«
som S. synes at tro; enhver arkæolog ved vist, hvad der menes, når de
hører tale om l'âge du silex poli corpus og non poli, og ingen nordisk
arkæolog har vel nogensinde glemt, at den arkæologiske inddeling i de
tre hovedperioder grunder sig ikke blot på det stof, hvoraf redskaberne
er arbeidede, men at det erægredskaberne, det kommer an på. Og når S.
pag. 33 nævner den bekendte franske periode-inddeler G. de Mortillet på
en for denne ikke meget smigrende måde, så vil jeg her kun notere, at
hans mulige mangler med hensyn til kritik og methode ikke kan lægges
den forhistoriske arkæologi i almindelighed til last; egentlig geolog
er han fra dette område kommet over i den forhistoriske arkæologi; jeg
vil dog ingenlunde dermed sige, at alle geologer, hvor de behandler de
ældste vidnesbyrd om menneskets optræden, opstiller etage-perioder med
så let hjerte som han.

Etatsråd S. anmelder ved slutningen af sin afhandling, at en
fortsættelse snart skal følge. Jeg håber i den at finde mere belæring
end i det udkomne første afsnit; specielt vil jeg med spænding vente
der at fmde meddelt virkelig oplysende og bevisende iagttagelser af den
høitfortjente og skarpsindige forsker angående de ovenfor berørte to
hovedpunkter i dissentsen om den nordiske stenalders tvedeling. Desuden
vover jeg at nære et privat håb om der at finde mindre af
»misbilligende og uvillige» udtryk mod den forhistoriske arkæologi, der
jo også har at befatte sig med stenalderens levninger, en misbilligelse
og uvilje, der i denne afhandling kulminerer pag. 38 f, hvor der tales
om pia fraus på en måde, der ikke kan forøge de laurbær, den gamle
forsker i sit lange liv har vundet.

Kristiania, marts 1889.

